王禹偁
和冯中戍炉边偶作
谁为东君掌青律，故将春日连人日。
春日雨丝暖融融，人日雪花寒栗栗。
雨雪寒暖苦不同，可比交情去就中。
仲咸拥炉发歌咏，古风泪破浇漓风。
人情离合古来有，召公初亦疑周公。
汾阳临淮本雠隙，一旦分兵若亲戚。
四公翻覆人不讥，各各操心为邦国。
此外譸张多为己，反掌背面如千里。
张耳陈余不忍言，魏其武安何足齿。
我爱中庸君子心，心与人交淡如水。
别有人间势利徒，一去一就随荣枯。
西汉董贤方佞幸，孔光迎拜卑如奴。
是时杨雄在东观，投阁欲死无人扶。
有唐力士夫人死，朝士执丧如丧妣。
是时李白放江边，憔悴无人供酒钱。
小人之性何所似，真如蜂蝶并蝼蚁。
寻春逐臭苟朝昏，岂顾松篁与兰茞。
重君誓心一何极，涧底松兮陵上柏。
涧松陵柏有朽时，我约君心无改易。